V. Veteška, podpredseda NR SR: (2004-06-23):
A. Blajsko, poslanec: Vážený pán predsedajúci, kolegyne, kolegovia, dovoľte mi predniesť stanovisko za poslanecký klub Ľudovú stranu - Hnutia za demokratické Slovensko k účtovnej závierke Sociálnej poisťovne. Návrh účtovnej závierky Sociálnej poisťovne za rok 2003 pozostávajúci zo súvahy ziskov a strát a v doplnení veľmi stručnou predkladacou správou neumožňuje hlbšie posúdiť činnosť Sociálnej poisťovne v roku 2003 a v tej súvislosti aj komplexnejšie hospodárenie v uplynulom roku. Nazdávame sa, že taká verejnoprávna inštitúcia, ako je Sociálna poisťovňa, by mala predkladať Národnej rade Slovenskej republiky nielen návrh účtovnej závierky, ale aj výročnú správu o činnosti Sociálnej poisťovne za príslušný rok. V tomto smere považujeme za žiadúce rozšíriť povinnosti Rady riaditeľov Sociálnej poisťovne, uvedené je to v § 122 ods. 1 zákona č. 461/2003 Z. z. o sociálnom poistení tak, aby uvedený štatutárny orgán predkladal Národnej rade Slovenskej republiky výročnú správu o činnosti spolu s návrhom účtovnej závierky. V tejto súvislosti dávame do pozornosti aj to, že Národná rada Slovenskej republiky podľa uvedeného a už citovaného paragrafu schvaľuje návrh rozpočtu Sociálnej poisťovne. Preto aj vo výročnej správe o činnosti Sociálnej poisťovne by sa malo hodnotiť hospodárenie Sociálnej poisťovne vo väzbe na rozpočet Sociálnej poisťovne schválený Národnou radou Slovenskej republiky. 2. Na základe predloženého návrhu účtovnej závierky a dostupných informácií z tabuľkovej časti možno usudzovať, že hospodárenie Sociálnej poisťovne prebiehalo zásadne v rámcoch rozpočtu, pričom sa dosiahlo mierne prekročenie rozpočtových zdrojov, išlo o 1,7 % z titulu prekročenia rozpočtovaných príjmov z poistného o 1,6 %. Vcelku pozitívne sa vyvíjali aj príjmy z úhrad dlžného poistného, kde sa dosiahlo prekročenie rozpočtovaných príjmov o 1,05 mld. Sk. 3. Príjmy v bežnom roku a prevody zostatkov fondov z minulých rokov umožnili realizovať výdavky fondov, pokryť deficit prostriedkov v základnom fonde dôchodkového zabezpečenia prevodmi zo základného fondu nemocenského poistenia a rezervného fondu a vykázať celkove aktívny bilančný výsledok v hospodárení Sociálnej poisťovne v sume 6 770 000 000 Sk. 4. V základnom fonde nemocenského poistenia sa vykázal podstatne vyšší prebytok o 1,3 mld. Sk, ako sa predpokladal v rozpočte. Tendencia rastu prebytkov tohto fondu naznačuje, že by sa mala zvážiť možnosť prípadného zníženia na poistenie, nemocenské, a tým aj celkové odvodové zaťaženie. 5. V základnom fonde dôchodkového zabezpečenia tak v bežnom roku ako aj vrátane použitia zostatku z roku 2002 výdavky fondu prevýšili celkovú tvorbu fondu a bol vykázaný celkový deficit v sume 3,43 mld. Sk. Prevody zo základného fondu nemocenského poistenia vo výške 4,38 mld. Sk a rezervného fondu 0,30 mld. Sk umožnili pokryť deficit v dôchodkovom zabezpečení a zabezpečiť aktívny bilančný výsledok vo fonde dôchodkového zabezpečenia v sume 1,20 mld. Sk. Možno konštatovať, že potreby v dôchodkovom zabezpečení v roku 2003 boli finančne zabezpečené zo zdrojov bez účasti štátneho rozpočtu. Vo výdavkoch základného fondu dôchodkového zabezpečenia sa premieta aj valorizácia dôchodkov o 6% s účinnosťou od 1. 7. 2003. 6. Účtovnou závierkou Sociálnej poisťovne sa uzatvára hospodárenie Sociálnej poisťovne v legislatívnych podmienkach platných do konca roka 2003. Od roku 2004 hospodárenie Sociálnej poisťovne v nových podmienkach pri účinnosti zákona č. 461/2003 Z. z. o sociálnom poistení. Účtovná závierka k 31. 12. 2003 neobsahuje prevody zostatkov príslušných fondov zrušeného Národného úradu práce podľa § 281, § 282 a § 283 zákona č. 461/2003 Z. z. o sociálnom poistení, ale predpokladám, že to sa bude asi odohrávať až v nasledujúcom roku. Pre informáciu uvádzam, že zostatky prevedených fondov Národného úradu práce k 31. 12. 2003 predstavovali v úhrne 9,70 mld. Sk, z toho v základnom fonde 6,30 mld. Sk, v rezervnom fonde 0,9 mld. Sk a v garančnom fonde 2,5 mld. Sk. Poznamenávame, že v návrhu uznesenia Národnej rady Slovenskej republiky sa zrejme nedopatrením uviedol rok 2002 namiesto 2003. Ďakujem za pozornosť.